Elsebeth Gerner Nielsen (RV), 1998-06-11:
Også jeg er glad for, at vi er kommet i mål, som hr. Brian Mikkelsen formulerede det.
Jeg er glad for, at vi har opnået et bredt politisk forlig om revisionen af tipsloven, og jeg håber, at det giver arbejdsro til os alle sammen et stykke tid.
Jeg synes også, at der er tale om et meget afbalanceret forlig.
Jeg er også klar over, at der ikke er mange, der jubler over, at der nu er lavet en ny fordeling, men jeg synes, at det er lykkedes os at tilgodese mange interesser.
Endelig vil jeg også holde fast i, at lovforslaget ikke kun indeholder fordelingsnøgler, procenter og millioner, men også en række visioner, ikke mindst på det idræts- og kulturpolitiske område, og vi har især på det idrætspolitiske område fået skabt en ny platform, som jeg synes vi alle sammen kan glæde os over.
Det er lykkedes os at fastholde et pænt tilskud til de idrætsorganisationer, som vi alle sætter stor pris på, og som er en vigtig del af det frivillige arbejde i det civile samfund.
Jeg synes, at der er al mulig grund til netop at passe på de organisationer i en tid, hvor vi generelt har problemer med at finde ud af, hvordan vi får vores fællesskaber til at fungere.
Jeg er også glad for, at det er lykkedes os at få en ny pulje til et idrætspolitisk idéprogram, som netop skal bruges til at inspirere idrætslivet som sådan, skal bruges til at igangsætte nye projekter og udviklingsarbejder på hele idrætsområdet med henblik på at inddrage nye grupper i arbejdet og også med henblik på at skabe nogle aktiviteter, som kan bidrage til at forny det etablerede idrætsliv.
Samtidig synes jeg, at der er grund til at glæde sig over, at Lokale- og Anlægsfonden er blevet styrket.
Lokale- og Anlægsfonden kan netop bruges til at støtte en række af de kulturinstitutioner, som vi alle sammen ved at vores lokalsamfund har meget brug for.
Jeg synes også, der er grund til at glæde sig over, at fordelingsnøglerne nu er blevet forenklede, at Grønland og Færøerne får deres egen del af overskuddet, og at de sygdomsbekæmpende og sociale organisationer får tilført væsentligt flere midler.
Endelig synes jeg også, der er grund til at glæde sig over, at det er lykkedes at skabe et forlig, hvor mange partier er med.
Lad mig kort kommentere nogle af bemærkningerne fra ordførerne.
Til hr. Peder Sass vil jeg sige, at også jeg er meget opmærksom på de formuleringer, der er i bemærkningerne om Lokale- og Anlægsfonden, og jeg synes også, det skal stå Friluftsrådet frit for, om det fortsat ønsker at støtte spejderhytter og vandrerhjem.
Til hr. Kristian Jensen: Som også skatteministeren var inde på, er vi i regeringen opmærksomme på spørgsmålet om renteindtægterne og vil tage det spørgsmål op i udvalgsarbejdet.
Og til hr. Brian Mikkelsen: Ja, somme tider må man nøjes med en halv sejr.
Jeg håber ikke, at vore forligsparter på området føler, at det kun er en kvart sejr, og under alle omstændigheder må man håbe, nu hvor vi går fodboldtiderne i møde, at landsholdet ikke kommer hjem med en halv sejr.
Så til hr. Kristen Touborg: Jeg er glad for, at også SF glæder sig over, at det nu er lykkedes os at få en mere gennemsigtig tipslov.
Til gengæld er jeg ikke enig med hr. Kristen Touborg i, at de grønne organisationer er kommet dårligere ud af forliget.
Det er også sådan, at hvis vi tager de organisationer, hr. Kristen Touborg nævnte, nemlig
Med andre ord: De grønne organisationer vil stå mindst lige så godt nu, som de har gjort tidligere.
Hertil kommer, at Friluftsrådet nu har fået sæde i Lokale- og Anlægsfonden.
Det betyder, at de 50 mio. kr., som Lokale- og Anlægsfonden hvert eneste år deler ud, nu også kan bruges til friluftsformål, og jeg er også sikker på, at det, at Friluftsrådet får sæde i Lokale- og Anlægsfonden, vil betyde, at det grønne islæt i vore byggerier vil blive styrket.
Det er jo nok så væsentligt, netop at vi får miljøet integreret i andre politikker, og det er noget af det, jeg vil bestræbe mig på i mit arbejde i Kulturministeriet i det
hele taget
I forbindelse med det idrætspolitiske idéprogram, som bliver på alt i alt 20 mio. kr., vil miljøspørgsmål også komme til at spille en væsentlig rolle, netop med hensyn til, hvordan vi får integreret hensynet til idrætten og hensynet til miljøet.
Så summa summarum
kan man sige, at der er kommet 70 mio. kr. ekstra ind i dette forlig, som de grønne organisationer får indflydelse på, og også 70 mio. kr., som kan arbejde til fordel for det, der for mig at se er helt afgørende, nemlig et bæredygtigt samfund.
Så nævnte hr. Kristen Touborg også, at det var lidt træls - for nu at sige det på jysk - ikke at have mulighed for at ændre et komma.
Nu var det jo en bred kreds af partier, vi indledte forhandlinger med, og på et tidspunkt var vi nødt til at trække en streg i sandet.
Det tror jeg i øvrigt også SF og hr. Kristen Touborg er opmærksomme på.
Jeg vil også sige, at det er vanskeligt at gå ind og ændre ret mange kommaer, når det drejer sig om et tipsforlig, fordi der er så mange interesser, der skal tilgodeses.
Der er virkelig mange holdninger og visioner, der skal bøjes mod hinanden for overhovedet at nå et resultat, og på et tidspunkt var skatteministeren og jeg selv nødt til at se på, hvordan forhandlingerne kunne lande på en sådan måde, at vi kom til at lægge så tæt på regeringens eget udspil som overhovedet muligt.
Det er ganske klart, at når en regering fremsætter et forslag, har den da et ønske om at prøve at komme frem til en løsning, der ligger så tæt på dens egen tekst som overhovedet muligt, og det synes jeg er lykkedes.
Til hr. Ole Donner: Tak for støtten.
Til hr. Frank Aaen om forhandlinger på skrømt: Som jeg allerede har været inde på, må man på et tidspunkt finde ud af, hvem der er mulighed for at få forlig med, og jeg er tilfreds med, at det er lykkedes os at få et bredt forlig.
Og endelig til hr. Flemming Kofod-Svendsen vedrørende spørgsmålet om DUF og idrætsorganisationerne
: Det er jo rigtigt, at DUF kommer til at betale en lille smule mere end idrætsorganisationerne.
Idrætten får reduceret sit tilskud med 7,2 mio. kr., mens DUF får reduceret sit tilskud med 9 mio. kr.
Jeg synes ikke, der er grund til at fastholde et millimeterdemokrati på dette område, og under alle omstændigheder har både idrætten og DUF virkelig mange midler at gøre godt med.
Jeg er glad for, at hr. Flemming Kofod-Svendsen påskønner, at de humanitære organisationer nu står væsentligt bedre, end de har gjort tidligere.
Jeg er enig i, at når det drejer sig om den lidt frie pulje, der har været i Finansministeriet indtil nu, bliver den reduceret; men hvis man ser på listen af tilskudsmodtagere, er det også klart, at der er tale om en række tilskudsmodtagere, som henter penge mange forskellige steder fra, og jeg synes, at vi som også økonomisk ansvarlige har et ansvar for at sikre, at der er gennemsigtighed i den måde, vi bruger statens midler på.
Derfor er jeg enig i, at der skal ske en reduktion på det område, men jeg er også sikker på, at de organisationer, der ikke kan finde andre penge nogen steder, selvfølgelig også vil få noget i de kommende år i forbindelse med finanslovforhandlingerne.
Så vil jeg sige tak til ordførerne og tak til skatteministeren.
Jeg ser frem til arbejdet i udvalget.